<classify> BARAZA la Mitihani la Tanzania NECTA limefuta matokeo yote ya watahiniwa 357 waliobainika kufanya udanganyifu katika Mtihani wa Kumalizia Elimu ya Msingi PSLE mwaka huu kwa mujibu wa kifungu 302b cha kanuni za Mitihani.Aidha Baraza limezishauri mamlaka zinazohusika kuwachukulia hatua wale wote waliohusika kwa namna moja au nyingine kusababisha kutokea kwa udanganyifu wa mitihani kwa mujibu wa Kanuni za Utumishi na Sheria za Nchi.Katibu Mtendaji wa NECTA, Dk Charles Msonde alisema katika mkutano wake maalumu wa 125 uliofanyika Oktoba 2, mwaka huu, NECTA liliamua kufuta matokeo ya shule zilizokuwa zimevujisha mtihani na kuzifungia kuwa vituo vya mitihani ya kitaifa kutokana na kujihusisha na wizi wa mitihani ambapo mitihani ilirejewa Oktoba 8 na 9.Shule zilizofutiwa mitihani ni shule zote za msingi za Halmashauri ya Chemba, Shule ya Msingi Kondoa Intergrity, Hazina na Newa Hazina za Kinondoni, Fountain of Joy na Aniny Nndumi za Ubungo, Alliance, New Alliance na Kisiwani za Mwanza Jiji, alisema.Alisema baada ya uchunguzi zaidi baraza hilo lilibaini shule zingine tatu zilishiriki katika wizi huo wa mitihani ambazo ni Atlas Madale, Atlas Ubungo na Great Vision Temeke ambazo nazo zilifungiwa kuwa vituo vya mitihani ya kitaifa hadi hapo litakapojiridhisha kuwa hazitakiuka tena kanuni za mitihani.Katika uchunguzi zaidi uliofanyika imebainika kwamba wamiliki wa shule zilizohusika na wizi wa mitihani walikitumia kituo teule cha Shule ya Msingi Nyanduga iliyopo Halmashauri ya Rorya Mkoa wa Mara kufanikisha wizi huo, alisema.Akielezea mazingira ya wizi huo alisema, bahasha za mitihani zilizokuwa zikitunzwa katika kituo teule cha Shule ya Msingi Nyanduga zilikuwa zikichanwa na mitihani kusambazwa kwa njia ya WhatsApp hadi shule za Fountain of Joy na Aniny Nndumi ambazo zilisambaza kwenda shule zingine.Alisema uovu huo ulifanikishwa kwa kusaidiwa na viongozi wa elimu wa Halmashauri ya Rorya akiwemo Ofisa Elimu Msingi, Zacharia Weibina ambaye kwa kipindi hicho alikuwa Ofisa Elimu Taaluma Rorya na Ofisa Elimu Vifaa na Takwimu, Thobias Ojijo ambaye wakati huo alikuwa Kaimu Ofisa Elimu Msingi Rorya.Wengine ni Ofisa Elimu Kata, Omary Killo ambaye wakati huo alikuwa Mkuu wa Msafara, Mwalimu Mkuu wa Shule ya Msingi Nyanduga, Marwa Mtatiro, aliyekuwa Msimamizi Mkuu wa Shule ya Msingi Nyanduga, Emma Macha na askari namba G. 6098 DC Gilbert aliyekuwa analinda chumba madhubuti katika kituo teule cha Shule hiyo.Alisema, katika Shule ya Msingi Liwale, iliyopo mkoa Lindi, Mwalimu Mkuu, Lucius Matembo alikula njama na wasimamizi wa mitihani na kukubaliana kutoa nje karatasi ya maswali mara baada ya bahasha yenye mtihani kufunguliwa ndani ya chumba cha mtihani ambapo mwalimu mkuu alikuwa anatafuta majibu na kuwapatia watahiniwa walioandaliwa.Ofisa Ufuatiliaji wa NECTA alipofika shuleni hapo alibaini uwepo wa njama na kufanikiwa kumkamata mtahiniwa mmoja aliyekuwa na majibu yaliyotafutwa na Mwalimu Mkuu ambapo mtahiniwa alikiri na kufafanua uwepo wa njama na kutaja wahusika wake ambao ni mkuu huyo, na wasimamizi Mohamed Hassan na Dickson Mollel, alisema.Dk Msonde alipoulizwa kuhusu hatma ya wanafunzi hao waliofutiwa matokeo alisema, inafahamika wazi kwamba mtahiniwa anapofanya udanganyifu anapaswa kufutiwa matokeo yake kwa mujibu wa kanuni za mitihani hivyo watahiniwa hao wamefutiwa matokeo na walimu wao watachukuliwa hatua na mamlaka zao.  <topic>: kitaifa 